Брест-Литовскый мир (9. фебруар 1918)

**Брест-Литовскый мир (9. фебруар 1918)**,  *Берестейський мир*,  *Brotfrieden*, «**хлѣбный мир**» — сепаратный мирный договор, подписаный 9. фебруара 1918 (27. ян. Юл. кал.) меджи Украинсков Людовов Републиков (УЛР) и Централныма державами (Нѣмещина, Австро-Мадярщина,  Болгария и Турция) в Брест-Литовску. Централны державы признали суверениту УЛР. Вымѣнов УЛР повиновала ся выйти з войны против Центральных держав, и достачити Централным державам потравины и сыровины.

## Интересы сторон
Цѣнов договора Централна Рада УЛР надѣяла ся, же Централны державы охранять републику перед болшевицкым наступом, але за то УЛР мусѣла была ся вздати претензий на територии на запад од  Днѣстра и од восточной части Галича. Централна Рада тыж мала застачити про Нѣмещину великы обсягы зерна и иншой продукции. 

Централны державы тым договором надѣяли ся одстранити проблему насуваючого ся голода и готовы были про тото пообѣцяти Кыйову даякы територии третьой стороны. 
 
Украинскы дипломаты, зачаточно жадали од нѣмецкого генерала Гофмана, началника штаба германского войска на Восточном фронтѣ, жебы передав Украинѣ Холмщину, польску територию, окуповану в ходѣ военных операций нѣмецкым войском), а тыж од Австро-Мадярщины Буковину и Восточный Галич. Гофман, вшакже, стояв на том, обы они ся ускромнили и ограничили самов Холмщинов, приставши на то, обы Буковина и Восточный Галич достали права автономной австро-мадярской корунной територии под владов Габсбургох. Гроф Оттокар Чернин, голова австро-мадярской делегации категорично противив ся тому, обы Буковина, Галич и Подкарпатя были предметом договора, яко же суть то землѣ монархии.

Ку договору быв прилученый тайный додаток односно Галича и Буковины, котрым ся Австрия повиновала до конця юла 1918 зрядити там автономну корунну землю на териториях з переважным украинскым обывательством, под варунком, же УЛР дотогды достачить милион тон зерна.

## Реализация договора
Нѣмцѣ, на просьбу Централной Рады, выгнали болшевицке войско з Киева уже 2.03.1918, але не охранили украинску владу, ба наконець 28.04.1918 звергли Централну Раду, поставили мѣсто того свою марионетку — гетмана Скоропадского, котрый своим рядом продержав ся лем до осени. На Украинѣ зачала ся домова война, котра тягла ся аж до року 1920 з участев бѣлых, червеных, розличных мѣстных банд и заграничных интервентох.

Подля договора Нѣмцѣ мали одступити УЛР польску Холмщину и часть Подляша, што выволало величезну неволю в Польщи. Одвод нѣмецкого войска и переданя територии мали ся зачати нараз по подписаню договора. Але историчны подѣи обернули ся так, же тото нигда не стало ся.  

Австрия уже 4. юла 1918 ануловала тайный додаток под претекстом, же УЛР не повнить свои повинности в достачаню зерна, в реалности зробила тото под тиском польской дипломации. 

Зо закончѣньом Первой свѣтовой войны, завязаньом великых мировых договорох Брест-Литовскый договор з Украинов стратив платность. Единым вызнамом его зостало меджинародне вызнаня независимости УЛР четырма державами.

## Погляды зо стороны
Найвеце збурены договором были Поляци. «Мы чужое не хочеме, але од гандльованя нашов отцьовщинов чужакам рукы гет!» — говорило ся в летучцѣ выданой нараз по публикации новины о договорѣ. Тот договор называли четвертым роздѣлом Польщи.

Англия и Франция, як споенцѣ в Антантѣ поважовали сепаратный договор з противником за зраду.  Не ишло лем о моралну оцѣнку — подля тайной англо-французской догоды о «сферах активности» в России, подписаной в Парижу 23. децембра 1917 територия Донбаса и Крыма належала до французской зоны.

Совѣтска историография называть Брест-Литовскый договор 9. фебруара 1918 «зрадницкым договором котрый помог германской солдатесцѣ зачати окупацию Украины». Окупанты заняли цѣлу територию, окрем части Черниговщины, розогнали Централну Раду и створили свой уряд з гетманом П. Скоропадскым.

Сучасна украинска историография признавать, же територия державы в року 1918 была оддана под контролу нѣмецкого и австро-мадярского войска.

## См. тыж
* Брест-Литовскый мир (3. марец 1918)

## Жерела и одказы
* Енциклопедія історії України : у 10 т. / '''Смолій В. и др.''' (ред.). Інститут історії України НАНУ. — К. : Наук. думка, 2013. 
* **Маґочій П.Р.** Історія України. Вид-во часописа «Критика». Київ, 2007. 
* Украинский советский энциклопедический словарь в трех томах. / **Кудрицкий А.В. и др.** (ред.). Главная редакция Украинской Советской Энциклопедии им. М.П. Бажана. К., 1988. 
* '''Elie Borschak''': Brest-Litovsk, Peace Treaty of. //Internet Encyclopedia of Ukraine. 
* '''Bracia włościanie!''' Lublin, dn. 11 lutego 1918 r. (летучка) 
* '''Солдатенко В.''' Украина и Брестский мир. 

## Референции

Катеґорія:Мировы договоры
Катеґорія:История Польщи
Катеґорія:История Украины
Катеґорія:Історія Европы